Wag geduldig 4 – Liplekker
Blye Versekering vir 8 Aug. 2019 Tema: Wag geduldig 4
**** Jakobus gebruik die voorbeeld van 'n boer wat wag vir die oes. Hy wag vir die vroeë reën om die saad te laat ontkiem en die laat reën om die oes ryp te maak. Dan bring hy dit terug na die HERE se wederkoms want Hy wag ook vir 'n oes. Hoe lank wag Hy al ? Hy verlang dat ons almal gered moet word en in vrede en harmonie saam met Hom in alle ewigheid moet wees. Onthou ek of jy kan vandag sterf dan het ons ons laaste kans gehad.
Jak. 5:7 Wees dan geduldig, broeders, tot op die wederkoms van die Here. Kyk, die landbouer wag op die kostelike vrug van die aarde en het geduld daarmee totdat dit die vroeë en die laat reën ontvang het. 8 Julle moet ook geduldig wees; versterk julle harte, want die wederkoms van die Here is naby.
2 Petrus 3:9 (NV) Die Here stel nie die vervulling van sy belofte uit nie, al dink party mense so. Nee, Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer.
Onse Vader hoe geduldig is U net nie met sondaars soos ons nie. U wag elke dag, want môre is daar dalk nog een wat sal reageer op U stem. Miskien sou ék of iemand op hierdie poslys nie verlede jaar gereed gewees het, indien U sou kom nie. Dankie vir U genade, liefde en geduld. Baie dankie vir gebedsverhoring en die wonderlike reën wat U in die Wes Kaap gestuur het. Aan U alleen kom die lof, dank en eer toe. Ek bid vir elkeen onder die letter N vandag. Wat ook al hulle nood of behoefte is, wil U kragdadig voorsien. Vanmôre bid ek uit my hart vir elkeen wat in opregtheid uitroep vir 'n werkie om te doen. U is die God van wonders en by U is niks onmoontlik nie. Voorsien en verhoor tot Eer van U groot en Ewige Naam alleen. In Jesus se Naam. Amen.